Broj: 711-I-554-M-83/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Kuzmana Novaka,** **zamjenika gradonačelnika Grada Hvara do 3. lipnja 2021.g., za davanjem mišljenja Povjerenstva,** na 159. sjednici održanoj dana 16. veljače 2022.g. daje sljedeće

**MIŠLJENJE**

**Sukladno odredbama ZSSI-a, nema zapreke da obveznik Kuzman Novak, zamjenik gradonačelnika Grada Hvara do 3. lipnja 2021., bude imenovan za direktora trgovačkog društva u vlasništvu Grada Hvara ukoliko nisu postojali poslovni odnosi između Grada Hvara i navedenog trgovačkog društva u razdoblju u kojem je obnašao navedenu dužnost, a ukoliko su poslovni odnosi postojali obveznik je dužan tijekom razdoblja od 18 mjeseci od prestanka mandata od Povjerenstva zatražiti suglasnost za imenovanje na funkciju direktora trgovačkog društva, sukladno članka 23. stavka 6. ZSSI-a u svezi s člankom 23. stavkom 1. ZSSI-a.**

 Obrazloženje

Zahtjev za davanjem mišljenja Povjerenstva podnio je obveznik Kuzman Novak, zamjenik gradonačelnika Grada Hvara do 3. lipnja 2021.g. U Povjerenstvu zahtjev je zaprimljen 14. veljače 2022. pod poslovnim brojem 711-U-2770-M-83/22-01-4, povodom kojeg se vodi predmet broj M-83/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Uvidom u Registar obveznika kojeg ustrojava i vodi Povjerenstvo utvrđeno je da je Kuzman Novak obnašao dužnost zamjenika gradonačelnika Grada Hvara od 8. lipnja 2017.g. do 3. lipnja 2021.g. te je povodom obnašanja navedene dužnosti isti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je do 4. lipnja 2021. godine obnašao dužnost zamjenika gradonačelnika Grada Hvara. Obveznik postavlja upit može li biti imenovan za direktora trgovačkog društva u vlasništvu jedinice lokalne samouprave sukladno važećim zakonima i u skladu s propisima, i prije nego li istekne period od 12 mjeseci sukladno Zakonu o sprječavanju sukoba interesa koji je bio na snazi u trenutku kada je prestao obnašati dužnost zamjenika gradonačelnika Grada Hvara, ako dokaže da nije bilo poslovnih odnosa između Grada Hvara i navedenog trgovačkog društva.

Sukladno članku 22. stavku 2. ZSSI-a, obveze iz članka 18. toga Zakona, koje se između ostalog odnose na zabranu članstva u upravi trgovačkog društva kao i obavljanje poslova upravljanja poslovnim subjektom, primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. ZSSI-a propisano je da će u slučaju iz stavaka 1. i 2. ovoga članka, Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo ističe da je do situacije eventualnog imenovanja za direktora trgovačkog društva došlo nakon donošenja novog ZSSI-a, slijedom čega se na obveznika primjenjuju odredbe tog Zakona., a ne Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) koji je bio na snazi u trenutku prestanka obnašanja dužnosti zamjenika gradonačelnika.

Slijedom navedenog, u kontekstu odredbe članka 22. stavka 2. ZSSI-a obveznik može biti imenovan u upravu trgovačkog društva, s obzirom da se ograničenje iz ove zakonske odredbe primjenjuje za vrijeme trajanja prava na naknadu nakon prestanka obnašanja dužnosti, na što gradonačelnici i njihovi zamjenici imaju pravo tijekom 6 mjeseci od prestanka mandata.

U pogledu odredbe članka 23. stavka 1. ZSSI-a Povjerenstvo ističe kako obveznik može i prije proteka osamnaest mjeseci od prestanka obnašanja dužnosti zamjenika gradonačelnika Grada Hvara biti imenovan direktorom trgovačkog društva u vlasništvu Grada Hvara ukoliko nisu postojali poslovni odnosi između Grada Hvara i navedenog trgovačkog društva u razdoblju u kojem je obveznik obnašao dužnost zamjenika gradonačelnika.

Nadalje, a ukoliko je navedeno trgovačko društvo bilo u poslovnim odnosima u smislu članka 5. stavka 4. ZSSI-a primjenjuje se ograničenje iz predmetne zakonske odredbe, ali obveznik može od Povjerenstva zatražiti suglasnost za imenovanje na mjesto direktora trgovačkog društva, budući da bi u protivnom bio u povredi članka 23. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Kuzman Novak, putem dostavljene e-mail adrese
2. Objava na internetskoj stranici Povjerenstva
3. Pismohrana